โซนี่จับตาการเมืองหวั่นทุบยอด
โซนี่ ไทย เกาะติดการเมืองใกล้ชิด หวั่นทุบยอดพลาดเป้าเหมือนปีก่อน เร่งเครื่องโค้งสุดท้าย อัดสินค้ากว่า 60 รายการ เจาะวัยรุ่น
18 ก.พ. 2553

โซนี่ ไทย เกาะติดการเมืองใกล้ชิด หวั่นทุบยอดพลาดเป้าเหมือนปีก่อน เร่งเครื่องโค้งสุดท้าย อัดสินค้ากว่า 60 รายการ เจาะวัยรุ่น
นายไทสุเกะ นากานิชิ กรรมการผู้จัดการ บริษัท โซนี่ ไทย เปิดเผยว่า ต้องติดตามสถานการณ์การเมืองในช่วงนี้อย่างใกล้ชิด เพราะไม่สามารถคาดเดาได้ว่าจะเกิดเหตุรุนแรงหรือไม่อย่างไร แต่ทั้งนี้ บริษัทยังคงเดินไปตามแผนที่วางไว้และไม่ได้เตรียมแผนสำรองไว้รองรับ เพียงแต่ต้องเกาะติดสถานการณ์ และปรับแผน ณ ช่วงที่เกิดสถานการณ์ โดยดูจากอารมณ์ ความต้องการของลูกค้าเป็นหลัก
“เหตุการณ์แบบนี้เกิดขึ้นตลอดในปีที่ผ่านมา ทุกคนต้องมอนิเตอร์กันอย่างใกล้ชิด เพราะไม่สามารถคาดเดาได้ว่าจะเกิดเหตุการณ์อะไรหรือไม่ แต่หวังว่าจะไม่มีอะไรที่รุนแรง” นายนากานิชิกล่าว
นายโยจิ ฮิกาชิดะ ผู้อำนวยการอาวุโสฝ่ายการตลาดคอนซูเมอร์ กล่าวว่า สำหรับปีที่ผ่านมา ผลการดำเนินงานงวดปีบัญชี 2552 (เม.ย.52-มี.ค.53) ของบริษัทฯยังต่ำกว่าเป้าหมายที่ตั้งไว้ โดยเติบโตด้วยเลขหลักเดียว จากที่ตั้งเป้าการเติบโตเป็นเลขสองหลัก เนื่องจากปัญหาเศรษฐกิจ การเมือง รวมถึงเรื่องไข้หวัดสายพันธุ์ใหม่ 2009 ที่เข้ามากระทบต่อความมั่นใจของผู้บริโภค
นายฮิกาชิดะ กล่าวว่า หากไม่มีสถานการณ์การเมืองรุนแรง เชื่อว่าตลาดสินค้าหมวดภาพและไอที (AV/IT) จะกลับมาเติบโต หรือมีมูลค่าประมาณ 4.5 หมื่นล้านบาท จากปีก่อนที่ลดลงเหลือประมาณ 4.2 หมื่นล้านบาท โดยโซนี่ ถือเป็นผู้นำในตลาดนี้ มีส่วนแบ่งอยู่ 20% และหวังจะเพิ่มเป็น 23% ในปีนี้ ขณะที่ตลาดแอลซีดี เชื่อว่าจะมีการเติบโตสูงเช่นเดียวกัน จากการมีอีเวนต์สำคัญอย่างบอลโลกเข้ามาช่วยผลักดันการเติบโตจากปีก่อนอีกไม่ต่ำกว่า 10% โดยปีที่แล้วตลาดแอลซีดีขยายตัวถึง 40%